KIRJALLINEN KYSYMYS E-1730/98

esittäjä(t): Gerardo Fernández-Albor (PPE) komissiolle

(5. kesäkuuta 1998)

Aihe: Euroopan unionin osallistuminen Araucaria-ohjelmaan

Los Roquesin (Venezuela) koralliriutat, Coiban saari (Panama) ja Sonoran autiomaa Kalifornianlahden rannikolla ovat Araucaria-ohjelmaan sisällytettyjä alueita. Ohjelmalla Espanjan hallitus pyrkii täyttämään Rio de Janeiron huippukokouksen jälkeen allekirjoitetussa biologista monimuotoisuutta koskevassa yleissopimuksessa tehdyt lupaukset.

Espanja on sijoittanut Latinalaisen Amerikan uhanalaiseen luonnonympäristöön 10 miljardia pesetaa viiden vuoden ajalle. Espanjan hallitus odottaa saavansa tukea yksityisiltä ja valtion järjestöiltä, yrityksiltä ja edunsaajamaiden hallituksilta.

Voiko komissio selvittää, mikä on sen osuus tämänkaltaisiin ohjelmiin? Aikooko se osallistua espanjalaisiin ohjelmiin luonnon monimuotoisuuden kehittämiseksi ja säilyttämiseksi Latinalaisessa Amerikassa? Onko jäsenvaltioiden osallistumista tämänkaltaisiin koko Latinalaisessa Amerikassa toteutettaviin ohjelmiin yhteensovitettu yhteisön tasolla?

Komission jäsenen Manuel Maríninkomission puolesta antama vastaus

(15. heinäkuuta 1998)

Komissio osallistuu täysipainoisesti biologisesta monimuotoisuudesta Riossa vuonna 1992 allekirjoitetussa sopimuksessa määrättyjen velvoitteiden täytäntöönpanoon osana harjoittamaansa kehitysyhteistyötä. Se käyttää tarkoitukseen muun muassa budjettikohdista B-6200 (ympäristö kehitysmaissa) ja B-6201 (trooppiset metsät) varattuja määrärahoja, joita hallinnoidaan kestävän kehityksen mukaisesti kehitysmaissa toteutetuista ympäristöalan toimista annetun neuvoston asetuksen (EY) 722/97(1) ja trooppisia metsiä koskevista toimista annetun neuvoston asetuksen (EY) 3062/95(2) säännösten mukaisesti.

Kyseisissä asetuksissa säädetään luonnon monimuotoisuuden säilyttämiseen tarkoitettujen toimien (menetelmien kehittäminen luonnonvarojen kestäväksi käytöksi, ekosysteemien ja luontotyyppien suojelu, luonnonvarojen määrittäminen ja arviointi) rahoituksesta erityisesti trooppisten metsien suojelun yhteydessä. Komissio onkin voinut käynnistää joukon alan toimia Amazonin altaan maissa, eritoten Brasiliassa, sekä Keski-Amerikassa ja muissa Latinalaisen Amerikan maissa.

Lisäksi komissio hyväksyi 4. helmikuuta 1998 tiedonannon(3) neuvostolle ja Euroopan parlamentille luonnon monimuotoisuutta koskevasta Euroopan yhteisön strategiasta. Siinä komissio sitoutuu laatimaan toimintasuunnitelman, jolla biologisen monimuotoisuuden suojelu ja luonnonvarojen kestävä käyttö sisällytettäisiin komission harjoittamaan kehitysyhteistyöpolitiikkaan. Kyseinen toimintasuunnitelma valmistuu lopullisesti vuoden 2000 alussa.

Komissio edellyttää jatkossakin, että yhteisön toiminta ja jäsenvaltioiden ohjelmat yhteensovitetaan niin, että eri toimien välinen yhteisvaikutus on suurin mahdollinen. Edellä mainittujen asetusten säännösten mukaisesti on luotu tiedonvälitystapoja (tärkeimmät yhteisön hankkeet esitetään komitealle, joka vastaa kyseisen alueen kehittämisestä ja jossa jäsenvaltiot ovat edustettuina) ja komission esittämien, aina tulevan vuoden toimintaa koskevien yleisten suuntaviivojen pohjalta näkemyksiä vaihdetaan vuosittain. Näiden lisäksi on otettu käyttöön uusia tiedotus- ja yhteistyökäytäntöjä, joista esimerkkinä mainittakoon komission asiantuntijoiden ja virkamiesten suorittamien yhteisön hankkeiden yksilöinnin ja arvioinnin lopuksi komission edustustoissa säännönmukaisesti järjestettävät raportointitilaisuudet, joihin osallistuvat myös jäsenvaltioiden yhteistyötahojen edustajat.

Lopuksi todettakoon, että neuvoston asetusten (EY) 3062/95 ja (EY) 722/97 asiaa koskevien säännösten mukaisesti komissio pyrkii yhteisrahoitukseen muiden lainanantajien, erityisesti jäsenvaltioiden kanssa, mikä on johtanut varsien monien hankkeiden rahoitukseen yhdessä jäsenvaltioiden kanssa.

(1) EYVL L 108, 25.4.1997.

(2) EYVL L 327, 30.12.1995.

(3) KOM(98) 42 lopullinen.